title: Komisjoni Rakendusmäärus (EL) 2019/1876, 4. november 2019, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused (Roma (KPN))

text:
                  11.11.2019

                  ET

                  Euroopa Liidu Teataja

                  L 290/1

         KOMISJONI RAKENDUSMÄÄRUS (EL) 2019/1876,
         4. november 2019,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused („Roma“ (KPN))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud päritolunimetuse „Roma“ spetsifikaadi muudatustele.

                     (2)

                     Komisjon avaldas vastavalt määruse (EL) nr 1308/2013 (2) artikli 97 lõikele 3 tootespetsifikaadi muudatuste heakskiitmise taotluse Euroopa Liidu Teatajas.

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muudatused vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Roma“ (KPN) spetsifikaadi muudatused kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. november 2019

                  Komisjoni nimel

                  presidendi eest

               Phil HOGAN

                  komisjoni liige

            (1)  ELT L 347, 20.12.2013, lk 671.

            (2)  ELT C 233, 11.7.2019, lk 8.


title: Komisjoni Rakendusmäärus (EL) 2019/1877, 4. november 2019, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused (Valle d’Itria (KGT))

text:
                  11.11.2019

                  ET

                  Euroopa Liidu Teataja

                  L 290/3

         KOMISJONI RAKENDUSMÄÄRUS (EL) 2019/1877,
         4. november 2019,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused („Valle d’Itria“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud geograafilise tähise „Valle d’Itria“ spetsifikaadi muudatustele.

                     (2)

                     Komisjon avaldas vastavalt määruse (EL) nr 1308/2013 (2) artikli 97 lõikele 3 tootespetsifikaadi muudatuste heakskiitmise taotluse Euroopa Liidu Teatajas.

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muudatused vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Valle d’Itria“ (KGT) spetsifikaadi muudatused kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. november 2019

                  Komisjoni nimel

                  presidendi eest

                  komisjoni liige

               Phil HOGAN

            (1)  ELT L 347, 20.12.2013, lk 671.

            (2)  ELT C 171, 20.5.2019, lk 6.


title: Komisjoni rakendusmäärus (EL) 2019/1878, 4. november 2019, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused (Vigneti delle Dolomiti / Weinberg Dolomiten (KGT))

text:
                  11.11.2019

                  ET

                  Euroopa Liidu Teataja

                  L 290/4

         KOMISJONI RAKENDUSMÄÄRUS (EL) 2019/1878,
         4. november 2019,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused („Vigneti delle Dolomiti“ / „Weinberg Dolomiten“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud geograafilise tähise „Vigneti delle Dolomiti“ / „Weinberg Dolomiten“ spetsifikaadi muudatustele.

                     (2)

                     Komisjon avaldas vastavalt määruse (EL) nr 1308/2013 (2) artikli 97 lõikele 3 tootespetsifikaadi muudatuste heakskiitmise taotluse Euroopa Liidu Teatajas.

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muudatused vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Vigneti delle Dolomiti“ / „Weinberg Dolomiten“ (KGT) spetsifikaadi muudatused kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. november 2019

                  Komisjoni nimel

                  presidendi eest

               Phil HOGAN

                  komisjoni liige

            (1)  ELT L 347, 20.12.2013, lk 671.

            (2)  ELT C 197, 13.6.2019, lk 2.


title: Komisjoni rakendusmäärus (EL) 2019/1879, 4. november 2019, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused (Vallagarina (KGT))

text:
                  11.11.2019

                  ET

                  Euroopa Liidu Teataja

                  L 290/6

         KOMISJONI RAKENDUSMÄÄRUS (EL) 2019/1879,
         4. november 2019,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatused („Vallagarina“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud geograafilise tähise „Vallagarina“ spetsifikaadi muudatustele.

                     (2)

                     Komisjon avaldas vastavalt määruse (EL) nr 1308/2013 (2) artikli 97 lõikele 3 tootespetsifikaadi muudatuste heakskiitmise taotluse Euroopa Liidu Teatajas.

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muudatused vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Vallagarina“ (KGT) spetsifikaadi muudatused kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. november 2019

                  Komisjoni nimel

                  presidendi eest

               Phil HOGAN

                  komisjoni liige

            (1)  ELT L 347, 20.12.2013, lk 671.

            (2)  ELT C 235, 12.7.2019, lk 9.


title: Komisjoni rakendusmäärus (EL) 2019/1880, 4. november 2019, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus Vera de Estenas (KPN)

text:
                  11.11.2019

                  ET

                  Euroopa Liidu Teataja

                  L 290/7

         KOMISJONI RAKENDUSMÄÄRUS (EL) 2019/1880,
         4. november 2019,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Vera de Estenas“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Hispaania taotluse registreerida nimetus „Vera de Estenas“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtegi määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „Vera de Estenas“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Vera de Estenas“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. november 2019

                  Komisjoni nimel

                  presidendi eest

               Phil HOGAN

                  komisjoni liige

            (1)  ELT L 347, 20.12.2013, lk 671.

            (2)  ELT C 235, 12.7.2019, lk 24.


title: Komisjoni rakendusmäärus (EL) 2019/1881, 8. november 2019, millega muudetakse määrust (EL) nr 37/2010, et liigitada aine diflubensuroon selle jääkide piirnormi järgi (EMPs kohaldatav tekst)

text:
                  11.11.2019

                  ET

                  Euroopa Liidu Teataja

                  L 290/8

         KOMISJONI RAKENDUSMÄÄRUS (EL) 2019/1881,
         8. november 2019,
         millega muudetakse määrust (EL) nr 37/2010, et liigitada aine diflubensuroon selle jääkide piirnormi järgi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
         võttes arvesse Euroopa Ravimiameti arvamust, mille on sõnastanud veterinaarravimikomitee,
         ning arvestades järgmist:

                     (1)

                     Määruse (EÜ) nr 470/2009 artiklis 17 on sätestatud, et liidus loomakasvatuses kasutatavates biotsiidides või toiduloomade veterinaarravimites kasutamiseks ettenähtud farmakoloogiliste toimeainete jääkide piirnormid (edaspidi „jääkide piirnormid“) tuleb kehtestada määrusega.

                     (2)

                     Komisjoni määruse (EL) nr 37/2010 (2) lisa tabelis 1 on esitatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.

                     (3)

                     Diflubensuroon on juba lisatud sellesse tabelisse lubatud toimeainena lõhelaste liikide puhul, kohaldatav lihaskoe ja naha suhtes.

                     (4)

                     7. mail 2014 palus komisjon Euroopa Ravimiametil (edaspidi „ravimiamet“) esitada kooskõlas määruse (EÜ) nr 470/2009 artikliga 11 uue arvamuse diflubensurooni kohta, võttes arvesse diflubensurooni metaboliidi 4-kloroaniliini võimalikku genotoksilist toimet ning Euroopa Toiduohutusameti (EFSA) poolt hiljuti läbiviidud hindamisel saadud tulemusi diflubensurooni kasutamise kohta pestitsiidina (3) ja Euroopa Komisjoni Teadusuuringute Ühiskeskuse koordineeritud hindamisel saadud tulemusi diflubensurooni kasutamise kohta biotsiidina (4).

                     (5)

                     Oma 7. mai 2015. aasta arvamuses jõudis veterinaarravimite komitee järeldusele, et genotoksilise metaboliidi esinemine kala lihaskoes ei ole leidnud kinnitust, ning võttis vastu arvamuse, mille kohaselt on vaja täiendavaid andmeid 4-kloroaniliini tekke ja vähenemise kohta kala lihaskoes, et täielikult kirjeldada diflubensurooniga kokkupuutest tekkivat ohtu tarbijale, kui seda ohtu üldse on. Avalikult kättesaadavad andmed diflubensurooni farmakoloogia kohta näitasid, et lammastel, sigadel ja kanadel on leitud 4-kloroaniliini väheolulise metaboliidina. Kõnealuse arvamuse põhjal soovitas ravimiamet muuta komisjoni määruse (EL) nr 37/2010 lisa tabelis 1 diflubensurooni olemasolevat kannet lõhelaste puhul ning kehtestada jäägi ajutise piirnormi, kuni saadakse täiendavaid andmeid jäägi kohta.

                     (6)

                     Olles kaalunud ravimiameti soovitust, selgitas komisjon märtsis 2017, et määrusega (EÜ) nr 470/2009 on lubatud ajutised jääkide piirnormid kehtestada vaid juhtudel, kui teaduslikud andmed on puudulikud ja kui ei ole alust eeldada, et aine jäägid kavandatud tasemel kujutavad ohtu inimeste tervisele. Komisjoni arvates on diflubensurooni puhul võimalus, et genotoksilist metaboliiti 4-kloroaniliini esineb töödeldud kalades sellisel tasemel, et see võib olla ohtlik inimeste tervisele ja seetõttu ei peetud ajutist jäägi piirnormi kehtestamist asjakohaseks. Komisjon tõstis esile ka EFSA 2015. aasta järeldust (5) diflubensurooni kasutamise kohta taimekaitsevahendites, märkides, et kättesaadavad andmed ei ole piisavad tõendamaks, et iseloomulikud kasutusviisid on tarbijate jaoks ohutud. Neil põhjustel palus komisjon veterinaarravimite komiteel oma 7. mai 2015. aasta arvamus läbi vaadata.

                     (7)

                     15. märtsil 2018 võttis veterinaarravimite komitee vastu muudetud arvamuse diflubensurooni jääkide piirnormide kehtestamise kohta (6). Kõnealuse arvamuse põhjal on ravimiamet soovitanud muuta komisjoni määruse (EL) nr 37/2010 lisa tabelis 1 diflubensurooni kehtivat kannet lõhelaste puhul selliselt, et jääkide piirnorme vähendataks. Jääkide piirnormiks seatakse 10 µg/kg, mis tagab, et tarbijate kokkupuude 4-kloroaniliiniga jääb vastuvõetavale tasemele.

                     (8)

                     Kooskõlas määruse (EÜ) nr 470/2009 artikliga 5 peab ravimiamet kaaluma, kas teatavas toiduaines leiduva farmakoloogilise toimeaine suhtes kehtestatud jääkide piirnormi saab kasutada teise samalt loomaliigilt pärit toiduaine puhul või kas ühe või mitme liigi osas kehtestatud farmakoloogilise toimeaine jääkide piirnormi saab kasutada muude liikide puhul.

                     (9)

                     Ravimiamet on seisukohal, et diflubensurooni kande ekstrapoleerimine kaladele ei ole praegu asjakohane, kuna puuduvad tõendid selle kohta, et ühegi asjaomase liigi puhul ei teki metaboliit 4-kloroaniliini asjakohastes kogustes.

                     (10)

                     Veterinaarravimite komitee arvamuste ja Euroopa Ravimiameti soovituse kohaselt näib olevat vajalik inimeste tervise kaitseks vähendada diflubensurooni jääkide piirnormi 1 000 μg/kg-lt 10 μg/kg-le.

                     (11)

                     Seepärast tuleks määrust (EL) nr 37/2010 vastavalt muuta.

                     (12)

                     On asjakohane anda asjaomastele sidusrühmadele piisavalt aega võtta meetmeid, mis võivad olla vajalikud diflubensurooni uue jääkide piirnormi järgimiseks.

                     (13)

                     Käesoleva määrusega ette nähtud meetmed on kooskõlas veterinaarravimite alalise komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 37/2010 lisa muudetakse vastavalt käesoleva määruse lisale.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 10. jaanuarist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. november 2019

                  Komisjoni nimel

                  president

               Jean-Claude JUNCKER

            (1)  ELT L 152, 16.6.2009, lk 11.

            (2)  Komisjoni 22. detsembri 2009. aasta määrus (EL) nr 37/2010, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).

            (3)  EFSA Journal 2012; 10(9):2870. Conclusion on the peer review of the pesticide risk assessment of confirmatory data submitted for the active substance Diflubenzuron („Kokkuvõte pestitsiidse toimeaine diflubensurooni riskihinnangut kinnitavaid andmeid käsitlevate eksperdihinnangute kohta“).

            (4)  Diflubensurooni hindamisaruanne on kättesaadav aadressil: http://dissemination.echa.europa.eu/Biocides/ActiveSubstances/0062-18/0062-18_Assessment_Report.pdf

            (5)  EFSA Journal 2015;13(12):4222. Peer review on the review of the approval of the active substance diflubenzuron regarding the metabolite PCA („Eksperdihinnang toimeaine diflubensurooni heakskiitmise läbivaatamise kohta seoses metaboliidi PCA-ga“).

            (6)  EMA/CVMP/153976/2018 MRL summary opinion Diflubenzuron (diflubensurooni käsitleva arvamuse kokkuvõte), 16. märts 2018.

            LISA
            Määruse (EL) nr 37/2010 lisa tabelis 1 asendatakse kanne toimeaine diflubensuroon kohta järgmisega.

                        Farmakoloogiline toimeaine

                        Markerjääk

                        Loomaliik

                        Jääkide piirnormid

                        Sihtkoed

                        Muud sätted (vastavalt määruse (EÜ) nr 470/2009 artikli 14 lõikele 7)

                        Terapeutiline liigitus

                        „Diflubensuroon

                        Diflubensuroon

                           Lõhelased

                        10 µg/kg

                        Lihaskude ja nahk loomulikes proportsioonides

                        KIRJE PUUDUB

                        Antiparasiitikumid / ektoparasiitidevastased ained“


title: Komisjoni rakendusmäärus (EL) 2019/1882, 8. november 2019, millega avatakse pakkumusmenetlused oliiviõli eraladustamistoetuse summa kohta

text:
                  11.11.2019

                  ET

                  Euroopa Liidu Teataja

                  L 290/12

         KOMISJONI RAKENDUSMÄÄRUS (EL) 2019/1882,
         8. november 2019,
         millega avatakse pakkumusmenetlused oliiviõli eraladustamistoetuse summa kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 18 lõiget 2 ning artikli 20 esimese lõigu punkte m ja o,
         ning arvestades järgmist:

                     (1)

                     Külmpressitud oliiviõlide hinnad Hispaania, Kreeka ja Portugali turgudel on mitu kuud püsinud pidevalt madalal tasemel, mis on lähedal nõukogu määruse (EL) nr 1370/2013 (2) artikli 1a lõike 1 punktis g kehtestatud võrdluskünnistele.

                     (2)

                     Väljavaade saada liidus järjekordselt head saaki, varude kogunemine ja praegu väliskaubanduses valitsev ebakindlus viivad pakkumise ja nõudluse tasakaalust välja, mis omakorda avaldab survet külmpressitud oliiviõlide hindade alandamiseks ja põhjustab tõsiseid häireid suurel osal liidu turust.

                     (3)

                     Hispaania on liidu olulisim oliiviõli tootja ja hinnaliider. Hispaania erakordselt suurte varude tõttu võivad seepärast liidu külmpressitud oliiviõlide turul tõsised häired edasi kesta ja süveneda.

                     (4)

                     Selleks et vähendada praegust pakkumise ja nõudluse tasakaalustamatust ning leevendada kõnealuseid keerulisi turutingimusi, on asjakohane anda külmpressitud oliiviõlide jaoks eraladustamistoetust.

                     (5)

                     Külmpressitud oliiviõlide eraladustamistoetuse suhtes tuleks kohaldada komisjoni delegeeritud määrust (EL) 2016/1238 (3) ja komisjoni rakendusmäärust (EL) 2016/1240, (4) millega on kehtestatud ühiseeskirjad eraladustamise kava rakendamiseks.

                     (6)

                     Toetuse summa tuleks kindlaks määrata pakkumusmenetluse teel, et võimaldada paindlikku töökorda. Selleks on asjakohane näha ette mitu pakkumuste esitamise alaperioodi.

                     (7)

                     Selleks et meetmest saaksid kasu eri ettevõtjad, peaks iga ettevõtja esitama kuni ühe pakkumuse külmpressitud oliiviõlide kategooriate kaupa iga alaperioodi kohta.

                     (8)

                     Et eraladustamistoetus oleks tulemuslik ja sellel oleks tegelik mõju turule, tuleks anda toetust pakendamata külmpressitud oliiviõlidele. Kuna oliivisektoris on tavaline, et tooteid ladustatakse, tuleks võtta vastu pakkumused ka juba ladustatud külmpressitud oliiviõlide kohta.

                     (9)

                     Eraladustamistoetust saavate külmpressitud oliiviõlide koguseid ei tohiks minimaalse ladustamisaja jooksul turustada, et avalduks tegelik mõju jooksva aasta nõudluse ja pakkumise tasakaalule. Minimaalne ladustamisaeg peaks olema 180 päeva.

                     (10)

                     Haldustõhususe ja lihtsustamise huvides peaksid tingimustele vastama üksnes sellised pakkumused, mis hõlmavad vähemalt 50 tonni suuruseid koguseid.

                     (11)

                     Kontrollimatute hinnalanguste vältimiseks, keerulistele turutingimustele kiireks reageerimiseks ja meetme tõhusaks haldamiseks peaks käesolev määrus jõustuma Euroopa Liidu Teatajas avaldamisele järgneval päeval.

                     (12)

                     Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Iga järgmise külmpressitud oliiviõli kategooria jaoks, mis on määratud kindlaks määruse (EL) nr 1308/2013 VII lisa VIII osa punktis 1, avatakse eraladustamistoetuse andmiseks vastavalt kõnealuse määruse artikli 17 esimese lõigu punktile b eraldi pakkumusmenetlus:

                           a)

                           ekstra-neitsioliiviõli [Termin on muutunud. Uus termin on „esimese külmpressi oliiviõli“];

                           b)

                           neitsioliiviõli [Termin on muutunud. Uus termin on „külmpressitud oliiviõli“];

                           c)

                           lambiõli.

               2.   Kohaldatakse delegeeritud määrust (EL) 2016/1238 ja rakendusmäärust (EL) 2016/1240.

            Artikkel 2

               1.   Pakkumused esitatakse järgmiste alaperioodide jooksul, millest igaüks lõpeb kell 12.00 (Brüsseli aja järgi):

                           a)

                           21. november 2019 – 26. november 2019;

                           b)

                           12. detsember 2019 – 17. detsember 2019;

                           c)

                           22. jaanuar 2020 – 27. jaanuar 2020;

                           d)

                           20. veebruar 2020 – 25. veebruar 2020.

                     Kui alaperioodi viimane päev on riigipüha, on tähtaeg eelmisel tööpäeval kell 12.00 (Brüsseli aja järgi).

               2.   Igal alaperioodil esitavad ettevõtjad iga artikli 1 lõikes 1 osutatud toote kohta kuni ühe pakkumuse.

               3.   Minimaalne kogus iga pakkumuse kohta on 50 tonni.

               4.   Rakendusmääruse (EL) 2016/1240 artikli 40 punktis b osutatud tagatissumma on 50 eurot tonni kohta.

               5.   Toetust antakse artikli 1 lõikes 1 osutatud pakendamata toodetele.

               6.   Pakkumusi võib esitada juba ladustatud toodete kohta.

               7.   Pakkumused võib esitada üksnes Kreekas, Hispaanias, Prantsusmaal, Horvaatias, Itaalias, Küprosel, Maltal, Portugalis ja Sloveenias.

            Artikkel 3
            Liikmesriigid teatavad komisjonile kõigist vastuvõetavatest pakkumustest hiljemalt kl 12.00 (Brüsseli aja järgi) päeval, mis järgneb artikli 2 lõikes 1 osutatud iga pakkumuste esitamise alaperioodi viimasele päevale.

            Artikkel 4
            Eraladustamistoetuse lepingud hõlmavad 180-päevast ladustamisaega.

            Artikkel 5
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. november 2019

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 671.

            (2)  Nõukogu 16. detsembri 2013. aasta määrus (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed (ELT L 346, 20.12.2013, lk 12).

            (3)  Komisjoni 18. mai 2016. aasta delegeeritud määrus (EL) 2016/1238, millega täiendatakse Euroopa Parlamendi ja nõukogu määrust (EL) nr 1308/2013 riikliku sekkumise ja eraladustamistoetuse osas (ELT L 206, 30.7.2016, lk 15).

            (4)  Komisjoni 18. mai 2016. aasta rakendusmäärus (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas (ELT L 206, 30.7.2016, lk 71).


title: Nõukogu rakendusmäärus (EL) 2019/1891, 11. november 2019, millega rakendatakse määrust (EL) 2017/2063 piiravate meetmete kohta seoses olukorraga Venezuelas

text:
                  12.11.2019

                  ET

                  Euroopa Liidu Teataja

                  L 291/13

         NÕUKOGU RAKENDUSMÄÄRUS (EL) 2019/1891,
         11. november 2019,
         millega rakendatakse määrust (EL) 2017/2063 piiravate meetmete kohta seoses olukorraga Venezuelas
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 13. novembri 2017. aasta määrust (EL) 2017/2063 piiravate meetmete kohta seoses olukorraga Venezuelas, (1) eelkõige selle artikli 17 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 13. novembril 2017 vastu määruse (EL) 2017/2063 piiravate meetmete kohta seoses olukorraga Venezuelas.

                     (2)

                     Nõukogu rõhutas, et piiravad meetmed ei mõjuta laiemat elanikkonda, on astmelised, sihipärased, paindlikud ja tagasipööratavad ning soodustavad usaldusväärset ja tähendusrikast protsessi, mis võiks viia rahumeelse, läbirääkimistel põhineva lahenduseni.

                     (3)

                     Arvestades olukorra jätkuvat halvenemist Venezuelas, võttis nõukogu 22. jaanuaril 2018 vastu rakendusmääruse (EL) 2018/88, (2) millega lisati loetellu seitse isikut määruse (EL) 2017/2063 IV lisas esitatud füüsilistest ja juriidilistest isikutest, üksustest ja asutustest.

                     (4)

                     28. mail 2018 võttis nõukogu vastu järeldused, milles märgiti, et 20. mail 2018 koos piirkondlike valimistega peetud ennetähtaegseid presidendivalimisi Venezuelas ei saa pidada ei vabadeks ega õiglasteks. Liit kutsus üles korraldama uued presidendivalimised ja märkis, et ta võtab kiiresti meetmeid, eesmärgiga kehtestada täiendavad sihipärased ja tagasipööratavad piiravad meetmed.

                     (5)

                     25. juunil 2018 võttis nõukogu oma 28. mai 2018 järelduste järelmeetmena vastu rakendusmääruse (EL) 2018/899, (3) millega lisati loetellu 11 isikut.

                     (6)

                     25. oktoobril 2018 esitas liidu välisasjade ja julgeolekupoliitika kõrge esindaja („kõrge esindaja“) liidu nimel avalduse, milles väljendas liidu jätkuvat veendumust, et praegusele kriisile saab leiduda ainult demokraatlik, poliitiline ja rahumeelne lahendus, ning rõhutas liidu kindlat otsust kasutada sellise lahenduse saavutamisele kaasaaitamiseks kõiki oma poliitikavahendeid.

                     (7)

                     6. novembril 2018 võttis nõukogu piiravate meetmete kohta seoses olukorraga Venezuelas iga-aastase läbivaatamise raames vastu rakendusmääruse (EL) 2018/1653, (4) millega muudeti ühe määratud isiku loetellu kandmise põhjuseid.

                     (8)

                     2019. aasta jaanuaris, veebruaris, märtsis ja aprillis esitas kõrge esindaja liidu nimel avaldused olukorra kohta Venezuelas, milles rõhutati, et liit on valmis jätkama jõupingutusi, et taastada demokraatia ja õigusriik, võtma täiendavaid meetmeid ja reageerima asjakohaste meetmete abil otsustele ja meetmetele, mis õõnestavad veelgi demokraatlikke institutsioone ja põhimõtteid, õigusriiki ja inimõiguste austamist.

                     (9)

                     8. juulil 2019 võttis nõukogu vastu rakendusmääruse (EL) 2019/1169, (5) millega ajakohastati kolme isiku loetellu kandmise põhjuseid.

                     (10)

                     16. juulil 2019 tegi kõrge esindaja liidu nimel avalduse, milles tõdes, et Ühinenud Rahvaste Organisatsiooni inimõiguste ülemvoliniku aruandes kinnitati selgelt ja üksikasjalikult inimõiguste rikkumise ulatust ja tõsidust, õigusriigi nõrgenemist ning demokraatlike institutsioonide laialisaatmist Venezuelas. Samuti märkis liit, et on valmis alustama sihipäraste meetmete võtmist nende julgeolekujõudude liikmete suhtes, kes on seotud piinamiste ja inimõiguste muu raske rikkumisega.

                     (11)

                     26. septembril 2019 võttis nõukogu nimetatud 16. juuli 2019 avalduse järelmeetmena ja jätkuvat tõsist olukorda Venezuelas arvesse võttes vastu rakendusmääruse (EL) 2019/1586, (6) millega lisati loetellu seitse isikut.

                     (12)

                     Sellega seoses ja kooskõlas määruse (EL) 2017/2063 artikli 17 lõikega 4 vaatas nõukogu seoses olukorraga Venezuelas läbi kehtivad piiravad meetmed.

                     (13)

                     Võttes arvesse jätkuvat poliitilist, majandus-, sotsiaal- ja humanitaarkriisi Venezuelas ja jätkuvaid meetmeid, mis õõnestavad demokraatiat, õigusriigi põhimõtet ja inimõiguste austamist, otsustas nõukogu piiravate meetmete, sealhulgas loetelu kõigi kannete kehtivust pikendada. Need meetmed ei mõjuta laiemat elanikkonda ja neid võib tagasi pöörata, kui Venezuelas tehakse demokraatia, õigusriigi ja inimõiguste austamise taastamisel edusamme.

                     (14)

                     Määruse (EL) 2017/2063 IV lisas esitatud kanded vaadati läbi ning kaheksat isikut käsitlevat teavet tuleks muuta.

                     (15)

                     Määruse (EL) 2017/2063 IV lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2017/2063 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 11. november 2019

                  Nõukogu nimel

                  eesistuja

               F. MOGHERINI

            (1)  ELT L 295, 14.11.2017, lk 21.

            (2)  Nõukogu 22. jaanuari 2018. aasta rakendusmäärus (EL) 2018/88, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 16 I, 22.1.2018, lk 6).

            (3)  Nõukogu 25. juuni 2018. aasta rakendusmäärus (EL) 2018/899, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 160 I, 25.6.2018, lk 5).

            (4)  Nõukogu 6. novembri 2018. aasta rakendusmäärus (EL) 2018/1653, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 276, 7.11.2018, lk 1).

            (5)  Nõukogu 8. juuli 2019. aasta rakendusmäärus (EL) 2019/1169, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 183, 9.7.2019, lk 1).

            (6)  Nõukogu 26. septembri 2019. aasta rakendusmäärus (EL) 2019/1586, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 248, 27.9.2019, lk 1).

               LISA

            Määruse (EL) 2017/2063 IV lisa kanded 1, 3, 6, 10, 13, 15, 19 ja 21 asendatakse järgmiste kannetega.

                           Nimi

                           Tuvastamisandmed

                           Põhjused

                           Loetellu kandmise kuupäev

                           „1.

                           Néstor Luis Reverol Torres

                           Sünniaeg: 28. oktoober 1964
                           Sugu: mees

                           Alates 2016. aastast sise-, justiits- ja rahuminister. 2019. aasta aprillis määrati ka avalike tööde ja teenuste eest vastutavaks asepresidendiks ning riigi elektriettevõtte Corporación Eléctrica Nacional tegevsekretäriks. Bolívari rahvuskaardi endine ülemjuhataja. Vastutab temale alluvate julgeolekujõudude poolt toime pandud inimõiguste raskete rikkumiste, sealhulgas (poliit)vangide piinamise eest ning demokraatliku opositsiooni allasurumise eest Venezuelas, sealhulgas poliitiliste meeleavalduste keelamise ja mahasurumise eest.

                           22.1.2018

                           3.

                           Tibisay Lucena Ramírez

                           Sünniaeg: 26. aprill 1959
                           Sugu: naine

                           Riikliku valimisnõukogu (Consejo Nacional Electoral – (CNE)) esimees. Tema tegevus ja poliitika õõnestas Venezuelas demokraatiat ja õigusriigi põhimõtteid. Näiteks jättis ta tagamata CNE rolli erapooletu ja sõltumatu institutsioonina vastavalt Venezuela põhiseadusele, aidates sellega kaasa põhiseadusliku kogu loomisele ja Nicolás Maduro tagasivalimisele 2018. aasta mai presidendivalimistel, mida ei saa pidada ei vabadeks ega õiglasteks.

                           22.1.2018

                           6.

                           Tarek William Saab Halabi

                           Sünniaeg: 10. september 1963
                           Sünnikoht:
                           El Tigre, Anzoátegui osariik, Venezuela
                           Sugu: mees

                           Venezuela riigiprokurör, kelle nimetas ametisse põhiseaduslik kogu. Selles ametis ning varasemalt ombudsmani ja vabariikliku moraalinõukogu esimehena õõnestas ta Venezuelas demokraatiat ja õigusriigi põhimõtteid, toetades avalikult valitsusvastaste isikute suhtes võetud meetmeid ning rahvuskogult pädevuste äravõtmist.

                           22.1.2018

                           10.

                           Jesús Rafael Suárez Chourio

                           Sünniaeg: 19. juuli 1962
                           Sugu: mees

                           Venezuela armee ülemjuhataja, peastaabi ülem. Endine Venezuela armee ülemjuhataja, endine Venezuela keskosa ühtse kaitsepiirkonna (REDI Central) komandör. Vastutab Venezuela armee ülemjuhataja ametis olemise ajal temale alluvate vägede poolt toime pandud inimõiguste raskete rikkumiste, sealhulgas ülemäärase jõu kasutamise eest, ning kinnipeetavate väärkohtlemise eest. Ründas demokraatlikku opositsiooni ja toetas sõjakohtute kasutamist kohtupidamiseks tsiviilisikutest protestijate üle.

                           25.6.2018

                           13.

                           Elías José Jaua Milano

                           Sünniaeg: 16. detsember 1969
                           Sugu: mees

                           Endine haridusminister Ebaseadusliku põhiseadusliku kogu loomise eesmärgil presidendi juurde loodud komisjoni endine esimees. Ebaseadusliku põhiseadusliku kogu loomist juhtinud isikuna vastutab Venezuelas demokraatia ja õigusriigi põhimõtte õõnestamise eest.

                           25.6.2018

                           15.

                           Freddy Alirio Bernal Rosales

                           Sünniaeg: 16. juuni 1962
                           Sünnikoht: San Cristóbal, Táchira osariik, Venezuela
                           Sugu: mees

                           Kohalike toiduabikomiteede (Comités Locales de Abastecimiento y Producción – CLAP) riikliku kontrollikeskuse ülem ning „Táchira osariigi protektor“. Samuti on ta Bolívari riikliku luureteenistuse (SEBIN) peakomissar. CLAPi juhi ja „Táchira osariigi protektorina“ on tema käsutuses eriväed (FAES) ning ta võib mõjutada kohtunike ja prokuröride ametisse nimetamist. Vastutab demokraatia õõnestamise eest läbi valijate manipuleerimise, milleks kasutati CLAPi programmi kaudu jagatud kaupa. Lisaks vastutab ta oma tegevuse tõttu SEBINi peakomissari ametis inimõiguste raskete rikkumiste, näiteks meelevaldsete kinnipidamiste eest.

                           25.6.2018

                           19.

                           Nestor Neptali Blanco Hurtado

                           Sünniaeg: 26. september 1982
                           Identifitseerimisnumber: V-15222057
                           Sugu: mees

                           Bolívari rahvuskaardi (GNB) major, tegutses koos sõjalise vastuluure peadirektoraadi (Dirección General de Contrainteligencia Militar – DGCIM) liikmetega vähemalt alates 2017. aasta detsembrist. Vastutab inimõiguste raskete rikkumiste eest, sealhulgas piinamise, ülemäärase jõu kasutamise ja kinnipeetavate väärkohtlemise eest DGCIMi rajatistes.

                           27.9.2019

                           21.

                           Carlos Alberto Calderon Chirinos

                           Identifitseerimisnumber: V-10352300
                           Sugu: mees

                           Kõrge ametiisik (kasutatud nimetusi „komissar“, „direktor“, „peadirektor“) Bolívari riiklikus luureteenistuses (SEBIN). Vastutab inimõiguste raskete rikkumiste eest, sealhulgas piinamise, ülemäärase jõu kasutamise ja kinnipeetavate väärkohtlemise eest SEBINi rajatistes. Eelkõige leidis tema vastutusel ja osalusel SEBINi vanglas El Helicoides aset kinnipeetavate piinamine ning julm, ebainimlik ja inimväärikust alandav kohtlemine.

                           27.9.2019“


title: Komisjoni rakendusmäärus (EL) 2019/1948, 25. november 2019, millega algatatakse uurimine, milles käsitletakse teatava Hiina Rahvavabariigist pärit korrosioonikindla terase impordi suhtes komisjoni rakendusmäärusega (EL) 2018/186 kehtestatud dumpinguvastastest meetmetest võimalikku kõrvalehoidmist, ning kehtestatakse kõnealuse impordi registreerimise nõue

text:
                  26.11.2019

                  ET

                  Euroopa Liidu Teataja

                  L 304/10

         KOMISJONI RAKENDUSMÄÄRUS (EL) 2019/1948,
         25. november 2019,
         millega algatatakse uurimine, milles käsitletakse teatava Hiina Rahvavabariigist pärit korrosioonikindla terase impordi suhtes komisjoni rakendusmäärusega (EL) 2018/186 kehtestatud dumpinguvastastest meetmetest võimalikku kõrvalehoidmist, ning kehtestatakse kõnealuse impordi registreerimise nõue
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 13 lõiget 3 ja artikli 14 lõiget 5,
         olles teavitanud liikmesriike
         ning arvestades järgmist:
         A.   AMETIÜLESANDE KORRAS UURIMINE

                     (1)

                     Euroopa Komisjon (edaspidi „komisjon“) on määruse (EL) 2016/1036 (edaspidi „alusmäärus“) artikli 13 lõike 3 ja artikli 14 lõike 5 kohaselt otsustanud omal algatusel uurida teatava Hiina Rahvavabariigist pärit korrosioonikindla terase impordi suhtes kehtestatud dumpinguvastastest meetmetest võimalikku kõrvalehoidmist ning kehtestada kõnealuse impordi registreerimise nõue.

               B.   TOODE

                     (2)

                     Võimaliku kõrvalehoidmisega seotud toode on rauast või legeerterasest või legeerimata terasest lehtvaltstooted, mis on: alumiiniumiga desoksüdeeritud; kuumsukeldusgalvaanimise teel pinnatud või kaetud tsingi ja/või alumiiniumiga ja mitte mõne muu metalliga; keemiliselt passiveeritud; mis sisaldavad massiprotsentides: 0,015–0,170 % süsinikku, 0,015–0,100 % alumiiniumi, kuni 0,045 % nioobiumi, kuni 0,010 % titaani ning kuni 0,010 % vanaadiumi; rullides, mõõtu lõigatud lehed ja kitsad ribad.
                     Uurimisalune toode ei hõlma:

                                 —

                                 roostevabast terasest, elektrotehnilisest räniterasest ja kiirlõiketerasest tooteid,

                                 —

                                 edasi töötlemata kuum- või külmvaltsitud tooteid.

                           Vaatlusalune toode kuulub praegu CN-koodide ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ja ex 7226 99 70 alla (TARICi koodid: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094) ning on pärit Hiina Rahvavabariigist (edaspidi „vaatlusalune toode“). See on toode, mille suhtes kohaldatakse praegu kehtivaid meetmeid.
                     Toode, mida uuritakse seoses võimaliku kõrvalehoidmisega, on teatav korrosioonikindel teras. Need on rauast või legeerterasest või legeerimata terasest lehtvaltstooted; kuumsukeldusgalvaanimise teel pinnatud või kaetud tsingi ja/või alumiiniumiga ja/või magneesiumiga, ränisulamiga või mitte; keemiliselt passiveeritud; täiendava pinnatöötlusega, nt õlitatud või kaetud, või ilma; mis sisaldavad massiprotsentides: kuni 0,5 % süsinikku, kuni 1,1 % alumiiniumi, kuni 0,12 % nioobiumi, kuni 0,17 % titaani ning kuni 0,15 % vanaadiumi; rullides, mõõtu lõigatud lehed ja kitsad ribad, mis kuuluvad praegu CN-koodide ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30 ja ex 7226 99 70 alla (TARICi koodid: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), mis on pärit Hiina Rahvavabariigist (edaspidi „uurimisalune toode“).
                     Uurimisalune toode ei hõlma:

                                 —

                                 roostevabast terasest, elektrotehnilisest räniterasest ja kiirlõiketerasest tooteid,

                                 —

                                 edasi töötlemata kuum- või külmvaltsitud tooteid.

                                 —

                                 vaatlusalust toodet, nagu on määratletud põhjenduses 2.

               C.   KEHTIVAD MEETMED

                     (3)

                     Kehtivad meetmed, millest väidetavalt kõrvale hoitakse, on dumpinguvastased meetmed, mis on kehtestatud komisjoni rakendusmäärusega (EL) 2018/186 (2) (edaspidi „kehtivad meetmed“).

               D.   PÕHJENDUS

                     (4)

                     Komisjoni käsutuses on piisavalt tõendeid selle kohta, et Hiina Rahvavabariigist pärit vaatlusaluse toote impordi suhtes kehtestatud dumpinguvastastest meetmetest hoitakse kõrvale tehes vaatlusaluses tootes väikseid muudatusi.

                     (5)

                     Täpsemalt näitab TARICi statistika, et pärast seda, kui vaatlusaluse toote suhtes kehtestati komisjoni rakendusmäärusega (EL) 2018/186 lõplik dumpinguvastane tollimaks, on Hiina Rahvavabariigist liitu suunatud ekspordi struktuuris toimunud märkimisväärne muutus. Sellel muutusel ei näi olevat piisavat põhjust või majanduslikku õigustust peale tollimaksu kehtestamise.

                     (6)

                     Lisaks viitavad tõendid asjaolule, et kõnealune muutus tuleneb mõnevõrra muudetud vaatlusaluse toote impordist, näiteks on toode kaetud õhukese õlikihiga, suurendatud veidi süsiniku, alumiiniumi, nioobiumi, titaani või vanaadiumi sisaldust või muudetud lihtsad tsingist või alumiiniumist pindekatted nt tsingi-magneesiumi-alumiiniumi pindekatteks. Prima facie tõendid näitavad, et sellel ei ole muud asjakohast põhjust ega majanduslikku õigustust kui sellise praktika, menetluse või tegevuse suhtes tollimaksu kehtestamine.

                     (7)

                     Lisaks sai komisjon piisavalt prima facie tõendeid selle kohta, et vaatlusaluse toote impordi suhtes kehtivate dumpinguvastaste meetmete parandav mõju on vähenenud nii koguste kui ka hinna seisukohast. Uurimisaluseid tooteid imporditakse märgatavates kogustes ja see on ilmselt asendanud vaatlusaluse toote impordi. Lisaks on piisavalt prima facie tõendeid selle kohta, et uurimisalust toodet imporditakse hindadega, mis on madalamad meetmete kehtestamiseni viinud uurimise käigus kindlaks määratud mittekahjustavast hinnast.

                     (8)

                     Komisjon sai piisavalt prima facie tõendeid selle kohta, et uurimisaluse toote hinnad on varem kindlaks määratud normaalväärtusega võrreldes dumpinguhinnad.

                     (9)

                     Kui uurimise käigus tuvastatakse lisaks eespool nimetatule veel muid algmääruse artiklis 13 nimetatud kõrvalehoidmismeetodeid, võidakse uurida ka neid.

               E.   MENETLUS

                     (10)

                     Eespool esitatut arvesse võttes on komisjon jõudnud järeldusele, et on olemas piisavalt tõendeid põhjendamaks uurimise algatamist vastavalt alusmääruse artikli 13 lõikele 3 ja kehtestamaks uurimisaluste toodete impordi registreerimise nõude vastavalt alusmääruse artikli 14 lõikele 5.

               a)   Küsimustikud

                     (11)

                     Selleks et saada uurimise jaoks vajalikku teavet, saadab komisjon küsimustikud teadaolevatele Hiina Rahvavabariigi eksportijatele/tootjatele ja eksportijate/tootjate ühendustele. Vastavalt vajadusele võib teavet taotleda ka liidu tootmisharult.

                     (12)

                     Igal juhul peaksid kõik huvitatud isikud komisjoniga viivitamata ühendust võtma, kuid mitte hiljem kui käesoleva määruse artikli 3 lõikes 2 sätestatud tähtaja jooksul. Käesoleva määruse artikli 3 lõikes 2 sätestatud tähtaeg kehtib kõigi huvitatud isikute suhtes.

                     (13)

                     Hiina Rahvavabariigi ametiasutusi teavitatakse uurimise algatamisest.

               b)   Teabe kogumine ja huvitatud isikute ärakuulamine

                     (14)

                     Kõigil huvitatud isikutel, sealhulgas liidu tootmisharu esindajatel, importijatel ja kõigil asjaomastel ühendustel palutakse teha oma seisukohad kirjalikult teatavaks ja esitada asjakohased tõendid artikli 3 lõikes 2 sätestatud tähtaja jooksul. Lisaks sellele võib komisjon huvitatud isikud ära kuulata, kui nad esitavad kirjaliku taotluse, milles on näidatud, et neil on selleks konkreetsed põhjused.

               c)   Impordi registreerimise kohustusest või meetmetest vabastamine

                     (15)

                     Uurimisaluste toodete impordi võib alusmääruse artikli 13 lõike 4 kohaselt vabastada registreerimise kohustusest või meetmetest, kui impordiga ei kaasne meetmetest kõrvalehoidmist.

               F.   REGISTREERIMINE

                     (16)

                     Vastavalt alusmääruse artikli 14 lõikele 5 kehtestatakse uurimisaluse toote impordi registreerimise nõue, millega soovitakse tagada, et kui uurimise tulemusena tehakse kindlaks meetmetest kõrvalehoidmine, siis saab dumpinguvastase tollimaksu asjakohases summas sisse nõuda alates kuupäevast, mil sellise impordi suhtes registreerimisnõue kehtima hakkas.

               G.   TÄHTAJAD

                     (17)

                     Tõrgeteta asjaajamise huvides tuleks kehtestada tähtajad, mille jooksul:

                                 —

                                 huvitatud isikud saavad endast komisjonile teada anda, esitada oma kirjaliku seisukoha, tagastada täidetud küsimustikud ja esitada muud teavet, mida tuleks uurimisel arvestada;

                                 —

                                 huvitatud isikud võivad esitada komisjonile kirjaliku ärakuulamistaotluse.

                     (18)

                     Tähelepanu juhitakse asjaolule, et alusmääruses sätestatud menetlusõiguste kasutamine sõltub sellest, kas isik on endast käesoleva määruse artiklis 3 sätestatud tähtaja jooksul teada andnud.

               H.   KOOSTÖÖSOOVIMATUS

                     (19)

                     Kui huvitatud isik keeldub andmast juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt alusmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

                     (20)

                     Kui selgub, et huvitatud isik on esitanud väära või eksitavat teavet, siis jäetakse selline teave arvesse võtmata ja võidakse lähtuda kättesaadavatest faktidest vastavalt alusmääruse artiklile 18.

                     (21)

                     Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18, võib tulemus olla asjaomasele osalisele ebasoodsam, kui see oleks olnud tema koostöö korral.

               I.   UURIMISE AJAKAVA

                     (22)

                     Uurimine viiakse lõpule alusmääruse artikli 13 lõike 3 kohaselt üheksa kuu jooksul pärast käesoleva määruse jõustumist.

               J.   ISIKUANDMETE TÖÖTLEMINE

                     (23)

                     Uurimise käigus kogutud isikuandmeid töödeldakse kooskõlas Euroopa Parlamendi ja nõukogu määrusega (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist (3).

                     (24)

                     Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil: http://ec.europa.eu/trade/policy/accessing-markets/trade-defence/.

               K.   ÄRAKUULAMISE EEST VASTUTAV AMETNIK

                     (25)

                     Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

                     (26)

                     Ärakuulamise eest vastutav ametnik võib korraldada ärakuulamisi ning tegutseda huvitatud isiku(te) ja komisjoni talituste vahendajana, tagamaks, et huvitatud isikud saaksid oma kaitseõigust täielikult kasutada.

                     (27)

                     Taotlus saada ärakuulamise eest vastutava ametniku juures ära kuulatud tuleks esitada kirjalikult ning taotlust tuleks põhjendada. Ärakuulamise eest vastutav ametnik uurib taotluse põhjendusi. Ärakuulamine tuleks korraldada üksnes juhul, kui komisjoni talitustega ei ole küsimusi õigeaegselt lahendatud.

                     (28)

                     Taotlus tuleb esitada aegsasti ja viivitamata, et mitte takistada menetluse nõuetekohast kulgu. Selleks peavad huvitatud isikud taotlema ärakuulamise eest vastutava ametniku sekkumist võimalikult kiiresti pärast sellist sekkumist õigustava juhtumi esinemist. Põhimõtteliselt kohaldatakse artiklis 3 esitatud tähtaegu, mis on ette nähtud komisjoni talitustes ärakuulamise taotlemiseks, mutatis mutandis ka ärakuulamise eest vastutava ametniku juures ärakuulamise taotlemiseks. Kui selline ärakuulamistaotlus on esitatud pärast kõnealuseid tähtaegu, uurib ärakuulamise eest vastutav ametnik ka tähtajast hiljem esitatud taotluste põhjendusi, tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist.

                     (29)

                     Lisateave ja kontaktandmed on huvitatud isikutele kättesaadavad kaubanduse peadirektoraadi ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/.

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2016/1036 artikli 13 lõike 3 alusel algatatakse uurimine, et teha kindlaks, kas Hiina Rahvavabariigist pärit rauast või legeerterasest või legeerimata terasest lehtvaltstoodete; kuumsukeldusgalvaanimise teel pinnatud või kaetud tsingi ja/või alumiiniumiga ja/või magneesiumiga, ränisulamiga või mitte; keemiliselt passiveeritud; täiendava pinnatöötlusega, nt õlitatud või kaetud, või ilma; mis sisaldavad massiprotsentides: kuni 0,5 % süsinikku, kuni 1,1 % alumiiniumi, kuni 0,12 % nioobiumi, kuni 0,17 % titaani ning kuni 0,15 % vanaadiumi; rullides, mõõtu lõigatud lehtede ja kitsaste ribadena, mis kuuluvad praegu CN-koodide ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30 ja ex 7226 99 70 alla (TARICi koodid: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), („teatav korrosioonikindel teras“) liitu importimisel hoitakse kõrvale komisjoni rakendusmäärusega (EL) 2018/186 kehtestatud meetmetest.
            Uurimisalune toode ei hõlma:

                        —

                        roostevabast terasest, elektrotehnilisest räniterasest ja kiirlõiketerasest tooteid,

                        —

                        edasi töötlemata kuum- või külmvaltsitud tooteid.

                        —

                        vaatlusalust toodet, nagu on määratletud põhjenduses 2.

            Artikkel 2
            Tolliasutused võtavad vastavalt määruse (EL) 2016/1036 artikli 13 lõikele 3 ja artikli 14 lõikele 5 asjakohaseid meetmeid käesoleva määruse artiklis 1 määratletud toote impordi registreerimiseks liitu importimise korral.
            Registreerimisnõue aegub üheksa kuu möödumisel käesoleva määruse jõustumise kuupäevast.
            Komisjon võib määruse alusel lubada tolliasutustel lõpetada liitu imporditavate toodete registreerimise selliste eksportijate/tootjate puhul, kes on taotlenud registreerimisest vabastamist ja kelle puhul on tehtud kindlaks, et nad täidavad vabastuse nõuded.

            Artikkel 3

               1.   Küsimustiku koopia on kättesaadav kaubanduse peadirektoraadi veebisaidil http://trade.ec.europa.eu/tdi/case_details.cfm?id=2409.

               2.   Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama kirjalikult oma seisukohad ja küsimustiku vastused või mis tahes muu teabe 37 päeva jooksul pärast käesoleva määruse jõustumist, kui ei ole sätestatud teisiti.

               3.   Huvitatud isikud võivad sama 37-päevase tähtaja jooksul taotleda komisjonilt ärakuulamist.

               4.   Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt eraldi loa, mis sõnaselgelt võimaldab a) komisjonil kõnealust teavet ja andmeid käesolevas kaubanduskaitsemenetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

               5.   Kõik kirjalikud esildised, sealhulgas käesolevas määruses nõutud teave, täidetud küsimustikud ja kirjavahetus, mida huvitatud isikud paluvad käsitada konfidentsiaalsena, peavad olema märgistatud sõnaga „Limited“ (4).

               6.   Huvitatud isikud, kes esitavad teavet märkega „Limited“, peavad vastavalt määruse (EL) 2016/1036 artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

               7.   Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid TRON.tdi kaudu (https://tron.trade.ec.europa.eu/tron/TDI), välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga.
               Tron.tdi-le juurdepääsu saamiseks on huvitatud isikutel vajalik EU Login konto. Juhised TRON.tdi-s registreerimiseks ja selle kasutamiseks on aadressil https://webgate.ec.europa.eu/tron/resources/documents/gettingStarted.pdf.
               TRON.tdi-d või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil http://trade.ec.europa.eu/doclib/docs/2011/june/tradoc_148003.pdf.
               Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laad nõuab selle saatmist tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe e-posti teel esitatud esildiste suhtes kehtivate põhimõtete kohta eespool osutatud huvitatud isikutega suhtlemise juhendist.
               Komisjoni postiaadress:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Bruxelles/Brussel

                           BELGIQUE/BELGIË

                           TRON.tdi: https://tron.trade.ec.europa.eu/tron/TDI

                     E-post: TRADE-R705-CORROSION-RESISTANT-STEELS@ec.europa.eu

            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2019

                  Komisjoni nimel

                  president

               Jean-Claude JUNCKER

            (1)  ELT L 176, 30.6.2016, lk 21.

            (2)  Komisjoni 7. veebruari 2018. aasta rakendusmäärus (EL) 2018/186, millega kehtestatakse lõplik dumpinguvastane tollimaks teatava Hiina Rahvavabariigist pärit korrosioonikindla terase impordi suhtes ja nõutakse lõplikult sisse sellise impordi suhtes kehtestatud ajutine tollimaks (ELT L 34, 8.2.2018, lk 16).

            (3)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).

            (4)  Märkega „Limited“ tähistatakse dokument, mida alusmääruse artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.


title: Komisjoni rakendusmäärus (EL) 2020/107, 23. jaanuar 2020, milles käsitletakse loa andmist toiduvärvi erkpunane 4R kasutamiseks koerte, kasside ja dekoratiivkalade söödalisandina (EMPs kohaldatav tekst)

text:
                  24.1.2020

                  ET

                  Euroopa Liidu Teataja

                  L 19/18

         KOMISJONI RAKENDUSMÄÄRUS (EL) 2020/107,
         23. jaanuar 2020,
         milles käsitletakse loa andmist toiduvärvi erkpunane 4R kasutamiseks koerte, kasside ja dekoratiivkalade söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatavate söödalisandite lubade andmise kord ning selliste lubade andmise alused. Määruse (EÜ) nr 1831/2003 artikli 10 lõikega 2 on ette nähtud nõukogu direktiivi 70/524/EMÜ (2) alusel lubatud söödalisandite ümberhindamine.

                     (2)

                     Direktiivi 70/524/EMÜ alusel anti tähtajatu luba erkpunase 4R (mis kuulub kategooria „värvained, sealhulgas pigmendid“ rubriiki „muud värvained“) kasutamiseks dekoratiivkalade söödalisandina. Samuti anti tähtajatu luba selle värvi kasutamiseks ka koerte ja kasside söödalisandina, mis kuulub kategooria „värvained, sealhulgas pigmendid“ rubriiki „ühenduse eeskirjadega toiduainete värvimiseks lubatud ained“. Vastavalt määruse (EÜ) nr 1831/2003 artikli 10 lõike 1 punktile b kanti see söödalisand seejärel olemasoleva tootena söödalisandite registrisse.

                     (3)

                     Vastavalt määruse (EÜ) nr 1831/2003 artikli 10 lõikele 2 koostoimes artikliga 7 on esitatud taotlus erkpunase 4R uuesti hindamiseks dekoratiivkalade ning koerte ja kasside söödalisandina. Taotleja taotles kõnealuse söödalisandi liigitamist söödalisandite kategooriasse „organoleptilised lisandid“ ja funktsionaalrühma „värvained“. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

                     (4)

                     Euroopa Toiduohutusamet (edaspidi „toiduohutusamet“) jõudis oma 6. märtsi 2018. aasta (3) arvamuses järeldusele, et kavandatud kasutustingimuste korral ei avalda erkpunane 4R kahjulikku mõju loomade ja inimeste tervisele ega keskkonnale. Toiduohutusamet jõudis ka järeldusele, et kokkupuude söödalisandiga sissehingamisel on söödalisandi kasutajale ohtlik, samas võimaliku naha või silmade ärrituse ja naha ülitundlikkuse tekke kohta ei saa teha järeldusi. Seetõttu leiab komisjon, et tuleks võtta asjakohaseid kaitsemeetmeid, mis võimaldavad ennetada kahjulikku mõju inimeste tervisele, eelkõige söödalisandi kasutajate puhul. Kooskõlas komisjoni määrusega (EÜ) nr 429/2008 (4) tehti keskkonnaohu hindamise esimeses etapis kindlaks, et erkpunane 4R kui mittetoiduloomade söödalisand on täiendavast hindamisest vabastatud, kuna märkimisväärne keskkonnamõju ei ole tõenäoline ning toiduohutusamet ei ole oma eespool nimetatud arvamuses esitanud teaduslikke tõendeid, mis annaks põhjust muretsemiseks. Toiduohutusamet märkis, et kõnealuse ka toidus kasutada lubatud lisaaine puhul, kus selle funktsioon on sama kui söödas, ei ole edasine tõhususe tõendamine vajalik. Toiduohutusamet nõudis söötade mitmekesisust arvestades siiski täiendavat tõendamist. Taotleja tõendas aine tõhusust tüüpilises söödamaatriksis 50 mg/kg kohta, kuid märkis ka, et muude maatriksite puhul (lemmikloomatoidus võib värvus varieeruda peaaegu valgest kuni tumepruunini) võib heledates maatriksites kasutada väiksemat sisaldust (taotleja esitas toimikus mõned asjaomased tõendid). Kuna toiduohutusameti soovitatud piirnorm selle lisaaine puhul on sarnane piirnormidega toidus kasutamiseks lubatud eri tooteliikides, leidis komisjon, et selle aine tõhususe kohta on piisavalt tõendeid. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruande söödas sisalduva söödalisandi analüüsimeetodi kohta.

                     (5)

                     Erkpunase 4R hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse söödalisandi kasutamiseks käesoleva määruse lisas esitatud viisil.

                     (6)

                     Kuna ohutusnõuetest ei tulene vajadust kõnealuse aine lubamise tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

                     (7)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Loa andmine
            Lisas nimetatud ainet, mis kuulub söödalisandite kategooriasse „organoleptilised lisandid“ ja funktsionaalrühma „värvained“, lubatakse kasutada söödalisandina loomasöödas vastavalt lisas esitatud tingimustele.

            Artikkel 2
            Üleminekumeetmed

               1.   Lisas nimetatud ainet ja seda sisaldavaid eelsegusid, mis on toodetud ja märgistatud enne 13. augusti 2020 kooskõlas enne 13. veebruari 2020 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.

               2.   Lisas nimetatud ainet ja seda ainet sisaldavat sööta, mis on toodetud ja märgistatud enne 13. veebruari 2022 kooskõlas enne 13. veebruari 2020 kohaldatavate eeskirjadega, võib jätkuvalt turule viia ja kasutada olemasolevate varude ammendumiseni.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. jaanuar 2020

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

            (3)  EFSA Journal 2018; 16(3):5222.

            (4)  Komisjoni 25. aprilli 2008. aasta määrus (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega (ELT L 133, 22.5.2008, lk 1).

            LISA

                        Söödalisandi identifitseerimisnumber

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Milligrammi toimeainet 12 % niiskusesisaldusega täissööda kilogrammi kohta

                           Kategooria: organoleptilised lisandid. Funktsionaalrühm: värvained, i) ained, mis annavad söödale värvuse või taastavad selle

                        2a124

                        erkpunane 4R

                           Söödalisandi koostis

                        Erkpunase 4R peamine koostisaine on naatriumsool.
                        Tahkel kujul (pulber või graanulid).

                        Kassid

                        –

                        –

                        31

                                    1.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, milleks on silmade, naha ja suu kaitsevahendid ning respiraator.

                        13. veebruar 2030

                           Toimeaine naatriumsoola kirjeldus

                        Erkpunane 4R koosneb peamiselt trinaatrium-2-hüdroksü-1-(4-sulfonato-1-naftüülaso)-naftaleen-6,8-disulfonaadist ja lisavärvainetest, peamisteks värvituteks koostisaineteks on naatriumkloriid ja/või naatriumsulfaat.
                        Lubatud on ka kaltsium- ja kaaliumsool.
                        Keemiline valem: C20H11N2O10S3Na3

                        Keemilise sünteesi teel toodetud tahkel kujul (pulber või graanulid).
                        CASi nr: 2611-82-7
                        Puhtusenõuded

                                    —

                                    Värvainete üldsisaldus, arvutatud naatriumsoolana ≥ 80 % (analüütiliselt määratud);

                                    —

                                    lisavärvaine ≤ 1 %;

                                    —

                                    orgaanilised ühendid, mis ei ole värvained ≤ 0,5 %;

                                    —

                                    sulfoneerimata primaarsed aromaatsed amiinid, arvutatud aniliinina ≤ 0,01 %.

                           Analüüsimeetod
                            (1)

                        Värvaine erkpunane 4R kogusisalduse määramiseks söödalisandis ja söödas:
                        spektrofotomeetria lainepikkusel 505 nm ja tiitrimine titaankloriidiga, nagu on kirjeldatud komisjoni määruses (EL) nr 231/2012, milles osutatakse FAO JECFA väljaandele „Combined Compendium for Food Additive Specifications“, Analytical methods Vol. 4 („Toidu lisaainete spetsifikatsioonide koondkokkuvõte“, Analüüsimeetodid, 4. kd) ja väljaandele Monograph No. 11 (2011) „Ponceau 4R“ (monograafia nr 11 (2011) „Erkpunane 4R“).
                        Selleks et kvantifitseerida erkpunase R4 aktiivsust söödas:
                        kõrgefektiivne vedelikkromatograafia koos tandemmassispektromeetriaga (LC-MS/MS).

                        Koerad

                        –

                        –

                        37

                           Kategooria: organoleptilised lisandid. Funktsionaalrühm: värvained, iii) ained, mis parandavad dekoratiivkalade või -lindude värvust

                        2a124

                        erkpunane 4R

                           Söödalisandi koostis

                        Erkpunase 4R peamine koostisaine on naatriumsool.
                        Tahkel kujul (pulber või graanulid).

                        Dekoratiivkalad

                        –

                        –

                        137

                                    1.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, milleks on silmade, naha ja suu kaitsevahendid ning respiraator.

                        13. veebruar 2030

                           Toimeaine naatriumsoola kirjeldus:

                        Erkpunane 4R koosneb peamiselt trinaatrium-2-hüdroksü-1-(4-sulfonato-1-naftüülaso)-naftaleen-6,8-disulfonaadist ja lisavärvainetest, peamisteks värvituteks koostisaineteks on naatriumkloriid ja/või naatriumsulfaat.
                        Lubatud on ka kaltsium- ja kaaliumsool.
                        Keemiline valem: C20H11N2O10S3Na3

                        Keemilise sünteesi teel toodetud tahkel kujul (pulber või graanulid).
                        CASi nr: 2611-82-7
                        Puhtusenõuded

                                    —

                                    Värvainete üldsisaldus, arvutatud naatriumsoolana ≥ 80 % (analüütiliselt määratud);

                                    —

                                    lisavärvaine ≤ 1 %;

                                    —

                                    orgaanilised ühendid, mis ei ole värvained ≤ 0,5 %;

                                    —

                                    sulfoneerimata primaarsed aromaatsed amiinid, arvutatud aniliinina ≤ 0,01 %.

                           Analüüsimeetod
                            (1)

                        Värvaine erkpunane 4R kogusisalduse määramiseks söödalisandis ja söödas:
                        spektrofotomeetria lainepikkusel 505 nm ja tiitrimine titaankloriidiga, nagu on kirjeldatud komisjoni määruses (EL) nr 231/2012, milles osutatakse FAO JECFA väljaandele „Combined Compendium for Food Additive Specifications“, Analytical methods Vol. 4 („Toidu lisaainete spetsifikatsioonide koondkokkuvõte“, Analüüsimeetodid, 4. kd) ja väljaandele Monograph No. 11 (2011) „Ponceau 4R“ (monograafia nr 11 (2011) „Erkpunane 4R“).
                        Selleks et kvantifitseerida erkpunase R4 aktiivsust söödas:
                        kõrgefektiivne vedelikkromatograafia koos tandemmassispektromeetriaga (LC-MS/MS).

               (1)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports


title: Komisjoni Rakendusmäärus (EL) 2020/104, 23. jaanuar 2020, millega kehtestatakse registreerimisnõue teatavate Hiina Rahvavabariigist, Taiwanist ja Indoneesiast pärit kuumvaltsitud roostevabade teraslehtede ja -rullide impordi suhtes

text:
                  24.1.2020

                  ET

                  Euroopa Liidu Teataja

                  L 19/5

         KOMISJONI RAKENDUSMÄÄRUS (EL) 2020/104,
         23. jaanuar 2020,
         millega kehtestatakse registreerimisnõue teatavate Hiina Rahvavabariigist, Taiwanist ja Indoneesiast pärit kuumvaltsitud roostevabade teraslehtede ja -rullide impordi suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artikli 14 lõiget 5,
         pärast liikmesriikidele teatamist
         ning arvestades järgmist:

                     (1)

                     Euroopa Komisjon (edaspidi „komisjon“) teatas 12. augustil 2019Euroopa Liidu Teatajas avaldatud teates (2) (edaspidi „algatamisteade“) dumpinguvastase menetluse (edaspidi „menetlus“) algatamisest teatavate Hiina Rahvavabariigist (edaspidi „HRV“), Taiwanist ja Indoneesiast pärit kuumvaltsitud roostevabade teraslehtede ja -rullide liitu importimise suhtes pärast seda, kui Eurofer, Euroopa Teraseühendus (edaspidi „kaebuse esitaja“), oli esitanud 28. juunil 2019 kaebuse nelja liidu tootja nimel, kes esindavad kogu liidu teatavate kuumvaltsitud roostevabade teraslehtede ja -rullide tootmisharu.

                     (2)

                     10. oktoobril 2019 teatas Euroopa Komisjon Euroopa Parlamendi ja nõukogu 8. juuni 2016. aasta määruse (EL) 2016/1037 (kaitse kohta subsideeritud impordi eest riikidest, mis ei ole Euroopa Liidu liikmed) (3) („subsiidiumivastane alusmäärus“) artikli 10 alusel subsiidiumivastase menetluse algatamisest HRVst ja Indoneesiast pärit sama toote Euroopa Liitu impordi suhtes (4) („paralleelne subsiidiumivastane menetlus“).

               1.   VAATLUSALUNE TOODE JA SAMASUGUNE TOODE

                     (3)

                     Registreerimisele kuuluv toode (edaspidi „vaatlusalune toode“) on kuumvaltsitud, kuid edasise töötluseta roostevabad terasest lehtvaltstooted, rullidena või mitte (sh mõõtu lõigatud tooted ja kitsad ribad), välja arvatud mitte rullides tooted laiusega vähemalt 600 mm ja paksusega üle 10 mm. Need tooted kuuluvad praegu HS-koodide 7219 11, 7219 12, 7219 13, 7219 14, 7219 22, 7219 23, 7219 24, 7220 11 ja 7220 12 alla. HS-koodid on esitatud üksnes teavitamise eesmärgil.

               2.   TAOTLUS

                     (4)

                     Kaebuse esitaja taotles juba oma kaebuses impordi registreerimist. 31. oktoobril 2019 esitas kaebuse esitaja eraldi registreerimistaotluse seoses impordiga, mille suhtes kohaldatakse käesolevat menetlust vastavalt alusmääruse artikli 14 lõikele 5. Kaebuse esitaja nõudis, et vaatlusaluse toote impordi suhtes kehtestataks registreerimisnõue, et edaspidi saaks kõnealuse impordi suhtes kohaldada meetmeid alates selle registreerimise kuupäevast. Seda taotlust toetav täiendav esildis esitati 22. novembril ja 10. detsembril 2019.

                     (5)

                     14. novembril 2019 esitas dumpinguvastases menetluses koostööd tegev vaatlusaluse toote kasutaja Marcegaglia Specialties (edaspidi „Marcegaglia“) märkused kaebuse esitaja impordi registreerimise taotluse kohta.

               3.   REGISTREERIMISE ALUSED

                     (6)

                     Vastavalt alusmääruse artikli 14 lõikele 5 võib komisjon anda tolliasutustele korralduse astuda impordi registreerimiseks vajalikud sammud, et edaspidi oleks alates registreerimise kuupäevast võimalik sellise impordi suhtes rakendada meetmeid. Impordi registreerimise nõude võib kehtestada pärast liidu tootmisharu sellekohast taotlust, mis sisaldab piisavalt tõendusmaterjali, et õigustada sellise meetme võtmist.

                     (7)

                     Kaebuse esitaja sõnul on registreerimine õigustatud, sest HRVst, Taiwanist ja Indoneesiast pärit vaatlusalust toodet müüakse dumpinguhinnaga. Väidetakse, et märkimisväärne kahju liidu tootmisharule tuleneb madala hinnaga impordi suurenemisest, mis kahjustab võimalike lõplike tollimaksude parandavat mõju, võimaldades tooteid lattu varuda.

                     (8)

                     Komisjon vaatas taotluse läbi, võttes arvesse alusmääruse artikli 10 lõiget 4. Komisjon kontrollis, kas importijad olid või oleksid pidanud olema teadlikud dumpingust, selle ulatusest ja väidetavast või kindlakstehtud kahjust. Samuti analüüsis komisjon seda, kas import on veelgi märgatavalt suurenenud, mis selle ajastust, mahtu ja muid asjaolusid arvestades võib tõenäoliselt olulisel määral vähendada kohaldatava lõpliku dumpinguvastase tollimaksu parandavat mõju.

               3.1.   Importijate teadlikkus dumpingust, selle ulatusest ja väidetavast kahjust

                     (9)

                     Menetluse algatamise teates, mis avaldati 12. augustil 2019, rõhutati, et arvutatud dumpingumarginaalid on kõikide riikide puhul märkimisväärsed. Võttes arvesse väidetavate dumpingumarginaalide suurust (vahemikus 15,1–54,3 %), kinnitavad kaebuses esitatud tõendid praeguses etapis piisavalt seda, et eksportivad tootjad kasutavad dumpingut.

                     (10)

                     Kaebuses esitati ka piisavalt tõendeid väidetava kahju kohta liidu tootmisharule, sealhulgas turuosa vähenemise ja liidu tootmisharu muude peamiste tulemusnäitajate negatiivse arengu kohta.

                     (11)

                     Algatamisteade on pärast Euroopa Liidu Teatajas avaldamist avalik dokument, mis on kõigile importijatele kättesaadav. Lisaks on importijatel kui uurimises osalevatel huvitatud isikutel juurdepääs kaebuse mittekonfidentsiaalsele versioonile ja mittekonfidentsiaalsetele dokumentidele. Niisiis leidis komisjon sellest lähtudes, et importijad, kes on kogenud ettevõtjad, olid või oleksid pidanud olema teadlikud väidetavast dumpingust, selle ulatusest ja väidetavast kahjust (5).

                     (12)

                     Komisjon järeldas sellest, et registreerimise esimene kriteerium on täidetud.

               3.2.   Impordi jätkuv oluline suurenemine

                     (13)

                     Komisjon analüüsis seda kriteeriumi „Järelevalve 2“ andmebaasist kättesaadavate statistiliste andmete põhjal, võttes aluseks vaatlusaluse toote kohta kogutud teabe. Impordimahtude analüüsimisel seoses registreerimistaotlusega olid täielikud statistilised andmed kättesaadavad kuni 2019. aasta novembrini (kaasa arvatud). Komisjon leidis, et arvesse tuleks võtta impordi taset alates 2019. aasta augustist, mil uurimine algatati, kuni kõige viimase perioodini, st 2019. aasta novembrini, ning et neid mahtusid tuleks võrrelda uurimisperioodi impordimahtudega. 2019. aasta augusti kuni novembri impordi taseme võrdlemist eelmise aasta samade kuude impordi tasemega peeti asjakohatuks, sest toimikus ei olnud tõendeid selle kohta, et teatavate kuumvaltsitud roostevabade teraslehtede ja -rullide impordis esineks hooajalisi kõikumisi. Import asjaomastest riikidest muutus järgmiselt.

                        Asjaomastest riikidest pärit impordi maht (tonnides)

                                 Päritoluriik

                                 Uurimis-periood

                                 Kuu keskmine

                                 Pärast algatamist  (*1)

                                 Kuu keskmine

                                 Δ
                                 Uurimisperiood – pärast algatamist

                                    HRV

                                 220 705

                                 18 392

                                 110 568

                                 27 642

                                 +50 %

                                    Indoneesia

                                 107 107

                                 8 926

                                 9 011

                                 2 253

                                 –75 %

                                    Taiwan

                                 36 542

                                 3 045

                                 13 932

                                 3 483

                                 +14 %

                                    Asjaomased riigid

                                 364 354

                                 30 363

                                 133 511

                                 33 378

                                 +10 %

                     (14)

                     Nende statistiliste andmete põhjal leidis komisjon, et teatavate kuumvaltsitud roostevabade teraslehtede ja -rullide keskmine igakuine impordi maht asjaomastest riikidest liitu ajavahemikul septembrist 2019 kuni novembrini 2019, st pärast juhtumi algatamist, oli 10 % suurem kui keskmine igakuine impordi maht liitu uurimisperioodil.

                     (15)

                     Uurimistes, mis hõlmavad rohkem kui üht asjaomast riiki, oleneb asjaomastest riikidest pärit impordi kumuleerimine eespool esitatud põhjendustes kirjeldatud analüüsi eesmärgil sellest, kas komisjon otsustab aluseks olevas uurimises kõnealuse impordi kumuleerida. Komisjon märkis ka, et Stemcori kohtuasjas tehtud otsuses otsustas Üldkohus, et asjaolu, et „import [on] veelgi märgatavalt suurenenud“ alusmääruse artikli 10 lõike 4 punkti d tähenduses tuleb hinnata tervikuna, et teha kindlaks, kas kogu import võib oluliselt kahjustada lõplike tollimaksude parandavat mõju ja seega tekitada täiendavat kahju liidu tootmisharule, võtmata arvesse asjaomaste importijate individuaalset ja subjektiivset olukorda (6). Nagu eespool esitatud tabelist näha, ei ole mingit kahtlust selles, et asjaomastest riikidest pärit kumuleeritud import on veelgi oluliselt suurenenud.

                     (16)

                     Marcegaglia väitis, et kaebusest ei nähtunud tõendeid selle kohta, et import on veelgi oluliselt suurenenud, ning seda tõenäoliselt ei juhtu, sest teatavate terasetoodete suhtes kohaldatavad kaitsetariifikvoodid (7) (edaspidi „kvoodid“), mis hõlmavad muu hulgas vaatlusalust toodet, on kehtestatud iga asjaomase riigi puhul märkimisväärselt madalamal tasemel kui uurimisperioodil täheldatud ekspordimahud. Kvoote ületavate imporditavate koguste suhtes kohaldatakse 25 % kaitsetollimaksu. Seega väheneb vaatlusaluse toote import Marcegaglia sõnul tõenäoliselt kvootidega kehtestatud tasemele, mis on 25 % madalam kui uurimisperioodil täheldatud impordimaht. Marcegaglia lisas, et kuigi 2019. aasta juulis ja augustis või üldiselt mis tahes kuul impordimaht ületas (võis ületada) kuu keskmisi väärtusi, ei tohiks see anda alust järeldada, et import tõenäoliselt suureneb.

                     (17)

                     Komisjon tuletab meelde, et kõnealused kvoodid on tariifikvoodid, millega ei keelata künnist ületavat importi, kuid selle suhtes kohaldatakse täiendavat 25 % väärtuselist tollimaksumäära. See tähendab, et importijatel on lubatud importida koguseid, mis ületavad oluliselt kohaldatavaid künniseid, tingimusel et nad maksavad kaitsetollimaksu. Igal juhul on asjaolu, et vaatlusaluse toote suhtes kohaldatakse tariifikvoote, seotud vajadusega hoida ära märgatava kahju tekkimine liidu tootmisharule. Kindlakstehtud olulise kahju tõttu ja vajaduse tõttu kehtestada tõhus kaitsemeede võib sama impordi suurenemine pärast käesoleva uurimise algatamist põhjustada vajaduse võimaliku tollimaksu tagasiulatuvaks sissenõudmiseks. Lisaks, võttes arvesse kaebuses esitatud hinnangulisi dumpingu- ja kahjumarginaale (vt põhjendus 30), ei pruugi 25 % kaitsetollimaks olla piisav dumpingu ja kahju täielikuks korvamiseks. Seega ei takista 25 % tollimaks tõenäoliselt importijaid lisakoguseid importimast.

                     (18)

                     Vastuseks Marcegaglia märkustele tuletab komisjon samuti meelde, et käesolev määrus käsitleb impordi registreerimist ega piira alles lõplike meetmete kehtestamise etapis tehtavat otsust selle kohta, kas dumpinguvastased tollimaksud nõutakse sisse või mitte.

                     (19)

                     Seega, võttes arvesse asjaomastest riikidest pärit impordi jätkuvat olulist suurenemist, jõudis komisjon järeldusele, et registreerimise teine kriteerium on samuti täidetud.

               3.3.   Tollimaksu parandava mõju kahjustamine

                     (20)

                     Komisjonil on praeguses etapis piisavalt tõendeid selle kohta, et jätkuv impordi kasv veelgi langevate hindadega on juba põhjustanud täiendavat kahju.

                     (21)

                     Nagu põhjendustes 14 ja 15 märgitud, on piisavalt tõendeid vaatlusaluse toote impordi olulise suurenemise kohta.

                     (22)

                     Lisaks ei ole toimikus tõendeid selle kohta, et impordihinnad oleks pärast uurimise algatamist tõusnud. Vastupidi, vastavalt avalikult kättesaadavale „Järelevalve 2“ andmebaasile oli asjaomastest riikidest pärit vaatlusaluse toote impordi keskmine ühikuväärtus ajavahemikul 2019. aasta augustist novembrini uurimisperioodiga võrreldes 1 % madalam.

                     (23)

                     Lisaks juhtis kaebuse esitaja registreerimistaotluses tähelepanu asjaolule, et kaebuses märgitud liidu tootmisharu kiiresti halvenev olukord, mida täheldati 2018. aasta teisel poolel, jätkus 2019. aasta esimesel poolel koos tootmistaseme edasise vähenemisega ja impordi põhjustatud hinna allalöömise suurenemisega. Taotluses esitati ka tõendid, mis näitasid, et sellest ajast alates on olukord veelgi halvenenud, osutades muu hulgas mitme liidu tootja neljale suurele teadaandele, et nad on alates 2019. aasta juulist teinud mitmesuguseid ümberkorraldusi, mis mõjutavad sadade töötajate töökohti.

                     (24)

                     Seda arvesse võttes avaldab impordi jätkuva olulise suurenemise ajastus, mida on selgitatud põhjendustes 14 ja 15, juba tõsist kahju igasuguse lõpliku tollimaksu parandavale mõjule, välja arvatud juhul, kui sellist tollimaksu kohaldataks tagasiulatuvalt.

                     (25)

                     Seepärast järeldas komisjon, et taotluse dumpinguosa puhul on ka registreerimise kolmas kriteerium täidetud.

               4.   MENETLUS

                     (26)

                     Seepärast on komisjon seisukohal, et on piisavalt tõendeid, et õigustada vaatlusaluse toote impordi registreerimise nõuet kooskõlas alusmääruse artikli 14 lõikega 5.

                     (27)

                     Kõigil huvitatud isikutel palutakse teha oma seisukohad kirjalikult teatavaks ja esitada asjakohased tõendid. Lisaks sellele võib komisjon huvitatud isikud ära kuulata, kui nad esitavad kirjaliku taotluse, mis näitab, et neil on selleks konkreetsed põhjused.

               5.   REGISTREERIMINE

                     (28)

                     Vastavalt alusmääruse artikli 14 lõikele 5 tuleks vaatlusaluse toote impordi suhtes kehtestada registreerimisnõue selle tagamiseks, et kui uurimise tulemusena kehtestatakse dumpinguvastased ja/või tasakaalustavad tollimaksud, oleks neid tollimakse asjakohaste tingimuste täitmise korral võimalik registreeritud impordilt kooskõlas kohaldatavate õigusnormidega sisse nõuda tagasiulatuvalt.

                     (29)

                     Kõik edaspidised kohustused tuleneksid käesoleva uurimise tulemustest. Praeguses etapis ei ole võimalik hinnata võimaliku kohustuse suurust.

                     (30)

                     HRVst pärit impordi puhul hinnatakse dumpinguvastase uurimise algatamist taotlevas kaebuses esitatud väidete põhjal, et vaatlusaluse toote keskmine dumpingumarginaal on 54,3 % ja keskmine turuhinnast madalama hinnaga müügi marginaal on 29,1 %. Võimalik tulevane kohustus võidakse kehtestada neist madalaima taseme järgi, st proportsionaalselt 29,1 % vaatlusaluse toote CIF-impordihinnast. Kui komisjon peaks siiski leidma, et alusmääruse artikli 7 lõigete 2a ja 2b tingimused on täidetud, nimelt et dumpingumarginaal kajastab liidu tootmisharule tekitatud kahju, võidakse kooskõlas alusmääruse artikli 9 lõikega 4 võimalik tulevane kohustus määrata dumpingumarginaali tasemel, st 54,3 %. Indoneesiast pärit impordi puhul hinnatakse dumpinguvastase uurimise algatamist taotlevas kaebuses esitatud väidete põhjal, et vaatlusaluse toote keskmine dumpingumarginaal on 32,2 % ja keskmine turuhinnast madalama hinnaga müügi marginaal on 39,8 %. Võimalik tulevane kohustus võidakse kehtestada neist madalaima taseme järgi, st proportsionaalselt 32,2 % vaatlusaluse toote CIF-impordihinnast. Kui komisjon peaks leidma, et alusmääruse artikli 7 lõigete 2a ja 2b tingimused on täidetud, nimelt et dumpingumarginaal kajastab liidu tootmisharule tekitatud kahju, võidakse võimalik tulevane kohustus määrata dumpingumarginaali tasemel. Taiwanist pärit impordi puhul hinnatakse dumpinguvastase uurimise algatamist taotlevas kaebuses esitatud väidete põhjal, et vaatlusaluse toote keskmine dumpingumarginaal on 15,1 % ja keskmine turuhinnast madalama hinnaga müügi marginaal on 20,7 %. Võimalik tulevane kohustus võidakse kehtestada neist madalaima taseme järgi, st proportsionaalselt 15,1 % vaatlusaluse toote CIF-impordihinnast.

               6.   ISIKUANDMETE TÖÖTLEMINE

                     (31)

                     Registreerimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (8),

               ON VASTU VÕTNUD KÄESOLEVA MÄÄRUSE:

            Artikkel 1
            Tolliasutustele antakse määruse (EL) 2016/1036 artikli 14 lõike 5 alusel korraldus võtta vajalikud meetmed, et registreerida Hiina Rahvavabariigist, Taiwanist ja Indoneesiast liitu imporditavad kuumvaltsitud, kuid edasise töötluseta roostevabad terasest lehtvaltstooted, rullidena või mitte (sh mõõtu lõigatud tooted ja kitsad ribad) (välja arvatud mitte rullides tooted laiusega vähemalt 600 mm ja paksusega üle 10 mm), mis kuuluvad praegu HS-koodide 7219 11, 7219 12, 7219 13, 7219 14, 7219 22, 7219 23, 7219 24, 7220 11 ja 7220 12 alla.
            Registreerimisnõue aegub käesoleva määruse jõustumise kuupäevast üheksa kuu möödumisel.
            Kõigil huvitatud isikutel palutakse kirjalikult teatavaks teha oma seisukohad, esitada asjakohased tõendid või taotleda ärakuulamist 21 päeva jooksul arvates käesoleva määruse avaldamise kuupäevast.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.

            Brüssel, 23. jaanuar 2020

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 21.

            (2)  Teade teatavate Hiina Rahvavabariigist, Taiwanist ja Indoneesiast pärit kuumvaltsitud roostevabade teraslehtede ja -rullide importi käsitleva dumpinguvastase menetluse algatamise kohta (2019/C 269 I/01), (ELT C 269 I, 12.8.2019, lk 1).

            (3)  ELT L 176, 30.6.2016, lk 55.

            (4)  Teade Hiina Rahvavabariigist ja Indoneesiast pärit teatavate kuumvaltsitud roostevabade teraslehtede ja -rullide importi käsitleva subsiidiumivastase menetluse algatamise kohta (2019/C 342/09), (ELT C 342, 10.10.2019, lk 18).

            (5)  Vt Üldkohtu (teine koda) 8. mai 2019. aasta otsus kohtuasjas T-749/16: Stemcor vs. Euroopa Komisjon, punkt 56.

            (*1)  August 2019 – november 2019.

            Allikas:„Järelevalve 2“ andmebaas.

            (6)  Üldkohtu (teine koda) 8. mai 2019. aasta otsus kohtuasjas T-749/16: Stemcor vs. Euroopa Komisjon, punkt 86.

            (7)  Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27), muudetud komisjoni 26. septembri 2019. aasta rakendusmäärusega (EL) 2019/1590 (ELT L 248, 27.9.2019, lk 28).

            (8)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).